ส่งเสริมการท่องเที่ยวตลาดโบราณร้อยปีบางพลี สมุทรปราการ
นายวันชัย คงเกษม ผู้ว่าราชการจังหวัดสมุทรปราการ ประชุมคณะกรรมการจัดกิจกรรมส่งเสริมการท่องเที่ยวตลาดโบราณบางพลี ที่ห้องประชุมชั้น 2 อาคารสำนักงานธนารักษ์พื้นที่สมุทรปราการ อำเภอเมือง จังหวัดสมุทรปราการ เพื่อเตรียมการจัดกิจกรรมท่องเที่ยวเชิงอนุรักษ์ สัมผัสภูมิปัญญาไทย ส่งเสริมการท่องเที่ยว กระตุ้นเศรษฐกิจ สร้างงาน สร้างรายได้และให้ประชาชนในท้องถิ่นได้มีโอกาสร่วมสืบสานอนุรักษ์ศิลปวัฒนธรรมและขนมธรรมเนียมประเพณีอันดีงามของท้องถิ่นให้คงอยู่สืบไปตลอดจนเป็นการประชาสัมพันธ์ภาพลักษณ์ที่ดีของจังหวัดสมุทรปราการให้เป็นที่รู้จักของประชาชนทั้งชาวไทยและชาวต่างชาติ               ชุมชนบางพลี อำเภอบางพลี จังหวัดสมุทรปราการ เป็นชุมชนเก่า ที่เกิดขึ้นมายาว นานกว่า 100 ปี ปัจจุบันเป็น 1 ใน 6 อำเภอของจังหวัดสมุทรปราการ ชาวชุมชนมีวิถีชีวิตความเป็นอยู่ที่เรียบง่าย แต่แฝงไปด้วยอัตลักษณ์ที่มีความโดดเด่น สวยงาม โดยจังหวัดสมุทรปราการ ร่วมกับเทศบาลตำบลบางพลี จัดกิจกรรมส่งเสริมการท่องเที่ยวขึ้น โดยมีรูปแบบของการจัดงานเป็น 4 ช่วง ใช้ระยะเวลาการจัดงาน 1 เดือน กำหนดจะจัดกิจกรรมในทุกวันเสาร์และอาทิตย์รวม 4 สัปดาห์ หรือว่า 8 วัน               สัปดาห์แรก ใช้ชื่อการจัดงานว่า “รักแรกภพ” จะมีการรณรงค์ให้ประชาชนแต่งกายย้อนยุคในสมัยรัชกาลที่ 4 คือ ใส่เสือทรงกระบอก นุ่งผ้าโจงกระเบน มีการตักบาตรทางเรือย้อนยุค การแสดงเพลงฉ่อย การแสดงหุ่นไทย การแสดงหุ่นจีน การขายสินค้าทางเรือ การแสดงกลองยาว การแสดงดนตรีจากศิลปินดารานักแสดง นักร้องและการจัดแสดงและจัดจำหน่าย ข้าวห่อใบบัว ต้นตำรับอาหารชาวบางพลีสมุทรปราการในยุดนี้               สัปดาห์ที่ 2 ใช้ชื่อการจัดงานว่า “มนต์รัก ทุ่งบางพลี” จะมีการรณรงค์ให้ประชาชนร่วมแต่งกาย ผ้าไทยลายดอกไม้ ยุคของสดใส ชื่นบาน ผู้ชายจะรณรงค์ให้สวมใส่กางเกงขาก๊วย เสื้อลายดอก ผ้าขาวม้าคาดเอว ผู้หญิงจะรณรงค์ให้นุ่งผ้าถุง เสื้อลายดอกไม้สีสันสดใส่ จะมีการจัดแสดงลูกทุ่งย้อนยุด การรำวงย้อนยุด และการจำหน่ายสินค้าทางเรือและเปิดตำรับอาหารของชาวบางพลีสมุทรปราการ ในยุดนี้คือ ขนมสายบัว เมี่ยงกลีบบัว แกงกะทิสายบัว รากบัวทอด               สัปดาห์ที่ 3 ใช้ชื่อการจัดงานว่า “อะเมสซิ่ง บางพลี” เป็นยุคที่ชุมชนบางพลี ได้รับวัฒนธรรมการแต่งกายจากชุมชนเมืองบางกอกคือ การเปลี่ยนจากการใส่ผ้าถุง มาเป็นกางเกงขาบาน หรือที่รู้จักกันในนามยุคหกศูนย์ หรือยุคเจ็ดศูนย์ การจัดกิจกรรมภายในงานจะมีการแสดงทางวัฒนธรรมนาฏมวยไทย การแข่งขันเรือมาด 12 ฝีพาย และการแสดงจาดศิลปินดารา นักร้อง การเล่นเกมชิงรางวัลต่างๆ และการจำหน่ายอาหาร ของชาวบางพลีในยุดนี้อย่างหลากหลาย อาทิ ข้าวต้มมัดบางพลี ขนมต้มบางพลี               สัปดาห์ที่ 4 ใช้ชื่อการจัดงานว่า “หลงรัก บางพลี” โดยจะรณรงค์ให้ประชาชนสวมใส่ผ้าไทยลายขอ และแต่งกายแฟชั่นของวัยรุ่นในยุคปัจจุบัน ภายในงานจะมีการจัดประกวดการแต่งกายขุดไทยร่วมสมัย การแข่งขันพายเรือหัวใบ้ท้ายบอด การแข่งขันพายเรือกะละมัง การแข่งขันมวยทะเล การแสดงดนตรีและสายน้ำและการจำหน่ายสินค้า OTOP  ของชาวบางพลีสมุทรปราการ ในยุคปัจจุบันอย่างมากมาย               ที่ประชุมยังไม่ได้กำหนดวันของการจัดงานที่แน่นอน ซึ่งอยู่ในช่วงเดือนมิถุนายน หรือกรกฎาคมของปีนี้ โดยจะมีการสรุปรายละเอียดที่ชัดเจนอีกครั้ง ในการจัดประชุมครั้งต่อไป